Preşedintele Klaus Iohannis îl felicită pe Tiberiu Uşeriu, după ce acesta a câştigat pentru a treia oară consecutiv maratonul Arctic Ultra. Şeful statului afirmă că o astfel de performanţă se atinge doar cu determinare şi sacrificii, iar Uşeriu a demonstrat din nou că este un luptător, scrie News.ro.

Facebook/Tibi Ușeriu

„Felicitări, Tiberiu Uşeriu, pentru câştigarea maratonului Arctic Ultra! Pentru a treia oară consecutiv, drapelul României este dus pe primul loc în una dintre cele mai dure competiţii sportive din lume. O astfel de performanţă se atinge doar cu determinare şi sacrificii, iar Tiberiu Uşeriu a demonstrat, din nou, că este un luptător”, a scris Iohannis vineri dimineaţă pe pagina sa de Facebook.

Tiberiu Uşeriu a câştigat, joi, cursa de plus 350 de mile a Maratonului Arctic Ultra 6633, el atingând ultimul punct de control, Tuktoyaktuk, la scurt timp după ora locală 16.00. Tiberiu Uşeriu câştigă pentru a treia oară consecutiv maratonul canadian, care este considerat cel mai dur din lume. Ceilalţi trei români care au luat startul au abandonat în primele două zile.

Tibi Uşeriu a parcurs peste 380 de mile în mai puţin de 173 de ore.

Uşeriu a îndurat condiţii extreme de temperatură, a suferit degerături, umflături ale feţei, dar nu a abandonat cursa, în care au mai rămas doar şase concurenţi pe traseu.

El devine astfel singurul din lume cu trei titluri la activ, după ce a fost primul şi la ediţiile din 2016 şi 2017.

Ediţia din 2018 a Maratonului 6633 Arctic Ultra este cea de-a zecea, iar startul s-a dat în 8 martie, de la Eagle Plains Hotel. Itinerariul a inclus atingerea Cercului Polar în primele 23 de mile. În total sunt parcurse 384 de mile până la linia de sosire (circa 617 kilometri, cu 57 mai mulţi decât în 2017).

În total, în cele nouă ediţii anterioare ale Maratonului 6633 Arctic Ultra doar 25 de competitori au încheiat cursa.